Stríður straumur fólks hefur legið að eldgosinu í Meradölum um helgina. Björgunarsveitir og lögregla komu fólki til hjálpar í gærkvöldi og nótt og sum tefla bókstaflega á tæpasta vað nærri gosinu. Vísindamenn segja litlar breytingar á gosinu sjálfu, þó að hlutar sprungunnar lokist og opnist á víxl.
Svo virðist sem nyrsta gosopið á gosstöðvunum hafi lokast í gær og gosstrókurinn þannig þokast nær miðju sprungunnar. Það gýs enn með svipuðum krafti og undanfarna daga og hraunáin heldur stefnu sinni í austurátt, inn í Meradali.
Eldfjalla- og náttúruváhópur Suðurlands, sem er hópur jarðvísindamanna sem starfar á Suðurhluta landsins, segir í færslu á Facebook í morgun að nú lifi bara megingígurinn áfram og þar megi greina tvö gosop sem sífellt gusast úr. Nýja hrauninu hefur ekki enn tekist að flæða yfir lægsta skarðið í dölunum, en hefur í stað þess verið að breiða úr sér ofan á hrauninu sem rann í fyrra sem og milli hrauns og hlíðar. Hraun rann upp að skarðinu um miðja síðustu viku, en sú hrauntunga virðist nú tefja fyrir framrás nýs hrauns yfir umrætt skarð að einhverju leyti.
Jarðvísindafólk Veðurstofu Íslands áttu sinn daglega fund um eldgosið klukkan hálf níu í morgun og samkvæmt upplýsingum þaðan er lítið af frétta af þeim fundi, gosið er stöðugt og alltaf er verið að bíða eftir nýjustu mælingum. Það var flogið yfir gossvæðið í gær og myndir teknar en þar sem skyggni var erfitt, það var nokkuð lágskýjað, voru myndirnar ekki nægilega skýrar. Magnús Tumi Guðmundsson jarðeðlisfræðingur sagði í samtali við fréttastofu í morgun að það sé verið að undirbúa aðra flugferð sem verður þá farin seinnipartinn í dag, til að ná betur utan um umfang gossins og þá hvert það sé mögulega að stefna.
Fjöldamet var slegið á gosstöðvunum í gær, en aldrei hafa fleiri lagt leið sína upp að eldgosinu á einum degi, hvorki núna né því síðasta. Björgunarsveitarmenn þurftu að aðstoða 17 manns á göngunni og í tilkynningu frá lögreglu segir að sum hafi hreinlega gefist upp á göngunni og aðrir meiddust lítillega. Þá þurfti að vísa nokkrum fjölskyldum frá gönguleið A þar sem ung börn voru með í för. Um 6500 manns fóru upp að gosstöðvunum, teljurum Ferðamálastofu Íslands. Það er mesti fjöldi á einum degi síðan teljari var settur upp snemma eftir að eldgos hófust á Reykjanesskaga í fyrra.
Jón Gunnarsson dómsmálaráðherra tilkynnti í sjónvarpsfréttum RÚV í gær að ráðning landvarða við gosstöðvarnar sé í undirbúningi, sem gætu þá leyst björgunarsveitirnar af hólmi.